Aalborg Stiftstidende, 1830-06-30
Kolding. Den 25de Juni var os en sand Festdag thi paa denne har vor os over Alt dyrebare Landsfader med sin hulde Datters Mage frydet vore Hjerter med sit høie Besøg. Kl. 3 Efterm. slog den glade Time, da de Høie Reisende ankom fra Varde. Underveis havde de paa kort Tid indtaget Frokost paa Estrup, hvor foruden Stiftsøvrigheden, ogsaa vor Minister i Rusland Greve v. Blome var tilstæde. En Escorte af holst. Landsenerer samt dette Regiments Officerer, og vort borgerlige ridende Corps havde den Ære at modtage de høie Gjester. Nørreport var smagfuldt omvunden med Grankviste, besat med glimrende Stjerner og prydet med Ørnen, paa Bjerget (Byens Vaaben.) Under Salutskud, Klokkeringen, Folkejubel, Borgerparadering, Musik af fyenske Jnf. Regim. tog Hs. M. Kongen ind til vor Borgmester Hr. Justitsr. Estrup, og Hs. Kgl. H. Prindsen til Hr. Stadshauptmand Wissing. Gaderne vare bestrøede med Guirlander og Festons Ved Middagstaffelet udbragtes Hs. M. Kongens Skaal, som huldrigst blev gjengjeldt med en Skaal, for Hr. Justitsraaden og Fruen. Derefter behagede det Hs. Majestæt allernaadigst at overvære Sprøite mynstringen, at besee Kirken, hvor Orgelet under den Høie Tilstedeværelse præluderede, at besøge Latinskolen, hvor sammes Rector overleverede allerunderdanigst en græsk Sang med dansk Oversættelse, som af Disciplene blev udført under Ledsagelse af Jnstrumental Musik; derpaa fandt Exammen Sted. J Borgerskolen overværede Hs. Majestæt ligeledes Examination. Derpaa begav vor ædle Konge Sig til St. Jørgens Hospital, erkyndigede sig med faderlig Omsorg om Lemmernes Forpleielse, besøgte de Forstandens Brug berøvede Lidende, og beklagede med dyb Følelse deres ulykkelige Stilling. Endvidere besaaes Slottet Koldinghuus's Ruiner, Landseneerstalden, Ride- og Skydebanen, Ridehuset, det militaire Sygehuus, Fattighuset, og Weile Amts Sygehuus, saa den Fattigste nød den Glæde og Forviisning om, at den ædle Konge ikke udelader Nogen fra sin faderlige Omsorg. Derpaa fandt allernaadigst Audience Sted, der varede til Kl. 9 1/2, derefter beskjæftigede Sig Hs. Majestæt med flere høie Embedsmænd, og begav Sig først til Hvile Kl. 11 1/2. Tidligere paa Aftenen havde en talrig Forsamling afsjungen en Sang, ledsaget af Musik, uden for Kongeboligen. Efter udbragt Længe Leve og jublende Hurra for Monarken, Dronninger og Kongehuset, reiste Sig Hs. Majestæt huldrigst i Vinduet og bevidnede Sin Allerhøieste Taksigelse. Kl. 10 begyndte en almindelig Jllumination, som toges naadigst i Øiesyn af Hs. Kgl. H. Prindsen. Dagen efter, om Morgenen Kl. 4 1/2 forlod os des- værre alt de Høie Gjester under samme Honneurs og Jubel som ved Ankomsten. Broen hvorfra den steges paa den Kgl. Chaluppe var smagfuldt prydet og dens hele Længde, 500 Alen, bestod af en Grantræ=Allee, hvis yderste Ende bar en paa 8te Søiler hvilende Bue hvorpaa det Kgl. Navnechiffer og Jnscriptionen. Over Bjerg og Dal, over Høi og Bølge, Fader, vore Ønsker fromt Dig følge. Den skjøneste Morgen begunstigede Afreisen, og høit gjenlød Ekkoet i Bakkerne af Mængdens jublende Afskedshilsning, der ikke kunde overdøves af de hyppige Kanonskud fra tvende smukt prydede Fartøier. Paa Fjorden vrimlede det af Baade, og een hvorpaa Regimentsmusikken. Kl. 5 lettede Dampskibet. Hs. K. H. Prindsen tog ikke med Dampskibet, men over Land til Augustenborg, hvor Høisamme agtede at møde Sin Høie Fader. - Vi have iaften (den 27de) havt et frygteligt Tordenveir, som har varet i 1 1/2 Time; det strakte sig meget vidt omkring men vi haabe at det ikke har strakt sig udover Havet. Gud ledsage Kongen og lade os længe beholde den retfærdige, milde og omsorgsfulde Souverain. Fredericia, den 26de Juni. Jmorges Kl. 7. passerede vor høitelskede Konge herforbi fra Kolding paa Dampskibet Kiel. Vor By nød ei heller denne Gang den Lykke at modtage den dyrebare Monark indenfor sine Volde. Fra vort Tøihuusbatteri saluteredes ved Forbisellingen med 27 Kanonskud, og vort Regiments høie Chef, samt dets Officeercorps vare i en Færge ude paa Beltet, og hilsede paa Hs. Majestæt med jublende Hurra, og under klingende Spil af Regimentets Musikcorps, der ligeledes var i Færgen. Veiret var ualmindelig skiønt og uagtet Vind og Strøm var noget ugunstig havde Dampskibet dog en meget god Fart. Byens Jndvaanere, der i stor Mængde havde forsamlet sig som glade Tilskuere paa Voldene, ønskede i deres Hjerter den bedste blandt Konger: den lykkeligste Reise.